Komisjoni otsus,

6. september 2000,

nõukogu direktiivi 1999/13/EÜ artikli 6 kohase riiklike kavade hindamise kriteeriumide kohta

(teatavaks tehtud numbri K(2000) 2473 all)

(2000/541/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 11. märtsi 1999. aasta direktiivi 1999/13/EÜ teatavates toimingutes ja seadeldistes orgaaniliste lahustite kasutamise tulemusena tekkivate lenduvate orgaaniliste ühendite heitkoguste piiramise kohta, [1] eriti selle artikli 6 lõiget 5,

ning arvestades järgmist:

(1) Liikmesriigid võivad määratleda ja rakendada teatavates toimingutes ja seadeldistes orgaaniliste lahustite kasutamise tulemusena tekkivate lenduvate orgaaniliste ühendite heitkoguste piiramise riiklikke kavasid, mis on direktiiviga ette nähtud.

(2) Riiklike kavade hindamise kriteeriumid on olulised selleks, et tagada nende kavade abil heitmete taseme piiramine ulatuses, mis on võrdväärne heitme piirtasemete kohaldamisel saavutatavaga.

(3) Komisjon peab nende kriteeriumide alusel otsustama, kas liikmesriikide esitatud riiklikud kavad on piisavad või mitte.

(4) Komisjon teavitab kriteeriumidest direktiivi artikli 13 kohaselt asutatud nõuandekomiteed,

ON VASTU VÕTNUD KÄESOLEVA OTSUSE:

Ainus artikkel

Riiklike kavade hindamiseks direktiivi 1999/13/EÜ kohaselt kohaldatakse käesoleva otsuse lisas sätestatud kriteeriume.

Brüssel, 6. september 2000

Komisjoni nimel

komisjoni liige

Margot Wallström

[1] EÜT L 85, 29.3.1999, lk 1.

--------------------------------------------------

LISA

Direktiivi 1999/13/EÜ artikli 6 kohase riiklike kavade hindamise kriteeriumid

A. KRITEERIUMID TÕENDAMAKS, ET LIIKMESRIIGIL ON ÜKSIKASJALIKUD ANDMED PRAEGUSTE HEITMETE TASEME KOHTA

1. Riiklikus kavas tuleks tõendada, et liikmesriigil on üksikasjalikud andmed praeguste heitmete taseme kohta.

Nõutavad miinimumtõendid

Liikmesriik peaks esitama kirjaliku seletuse, milles: määratakse kindlaks kavaga hõlmatud tegevus või tegevused; liigitatakse tegevused dokumenteeritud süsteemi kohaselt; määratakse kindlaks kavaga hõlmatud seadeldiste arv; kvantifitseeritakse kavaga hõlmatud seadeldiste koguheide; määratakse kindlaks heitmete taseme hindamisel kasutatud heitmekoefitsientide ja tegevusstatistika allikas; kirjeldatakse heitmekoefitsientide tuletamiseks kasutatud meetodeid, näiteks mõõtmismeetodeid.

B. RIIKLIKU KAVA KASUTAMISE PÕHJENDAMISE KRITEERIUMID

2. Riiklikus kavas tuleks põhjendada artikli 5 lõigete 2 ja 3 ning II lisa sätetest erineva lähenemisviisi järgimist.

Nõutavad miinimumtõendid

Liikmesriik peaks esitama kirjaliku seletuse, et selgitada riikliku kava kasutamisest saadavat tulu, võrreldes artikli 5 lõigete 2 ja 3 ning II lisa sätete kohaldamisega.

C. KRITEERIUMID TÕENDAMAKS, ET RIIKLIK KAVA ON VASTAVUSES EL ÕIGUSAKTIDE, PÕHIMÕTETE JA JÕUS OLEVATE RAHVUSVAHELISTE KOHUSTUSTEGA

3. Riiklikus kavas kinnitatakse selle vastavust direktiividele, EL avaldatud põhimõtetele, kahepoolsetele lepingutele ning rahvusvahelistele lepingutele ja kokkulepetele.

Nõutavad miinimumtõendid

Liikmesriik peaks esitama kirjaliku seletuse tõendamaks, et ta on arvesse võtnud riikliku kava vastavust kõigile teistele asjakohastele õigusaktidele.

D. ÜKSIKASJALIKUMAD KRITEERIUMID, MIDA TULEB ARVESSE VÕTTA SIIS, KUI RIIKLIK KAVA VASTAB KRITEERIUMIDELE A, B JA C

Soovitatavad nõutavad miinimumtõendid on üksikasjalikult esitatud kriteeriumide 4-26 järel.

Kriteeriumid, tõendamaks vastavust direktiivi 1999/13/EÜ artikli 6 erinõuetele

4. Riiklikku kava kohaldatakse üksnes olemasolevate seadeldiste suhtes (artikli 6 lõige 1).

5. Riiklikku kava ei kohaldata IIA lisa tegevuste 4 ja 11 suhtes (artikli 6 lõige 1).

6. Riikliku kavaga ei jäeta direktiivi 1999/13/EÜ reguleerimisalast välja ühtki I lisas loetletud tegevust (artikli 6 lõige 1).

7. Riikliku kavaga ei vabastata olemasolevat seadeldist direktiivi 96/61/EÜ sätete kohaldamisest (artikli 6 lõige 1).

8. Riiklikus kavas on nende meetmete loetelu, mis on võetud või mis võetakse artikli 6 lõikes 1 täpsustatud eesmärgi saavutamise tagamiseks (artikli 6 lõige 2).

9. Riiklikus kavas esitatakse kavandatud kava seiresüsteemi üksikasjad (artikli 6 lõige 2).

10. Riiklikus kavas sätestatakse siduvad vahe-eesmärgid, millega saab võrrelda artikli 6 lõikes 1 täpsustatud eesmärgi saavutamisel tehtavaid edusamme (artikli 6 lõige 2).

11. Riiklikus kavas määratakse kindlaks tegevus või tegevused, mida kava käsitleb (artikli 6 lõige 2).

12. Riiklikus kavas täpsustatakse nende tegevustega saavutatav heitmete taseme piiramine, mis vastab heitmete taseme piiramisele, mis oleks saavutatud artikli 5 lõigete 2 ja 3 ning II lisa kohaste heitme piirtasemete ja/või lenduvate heitmete tasemete kohaldamisega (artikli 6 lõige 2).

13. Riiklikus kavas esitatakse kavaga hõlmatud seadeldiste arv, nende koguheide ning iga tegevuse koguheide (artikli 6 lõige 2).

14. Riiklik kava hõlmab ka nõuete täitmiseks kasutatavate vahendite täielikku kirjeldust, tõendeid kõnealuste vahendite täidetavuse kohta ja üksikasjalikke andmeid selle kohta, kuidas kava järgimist jälgitakse (artikli 6 lõige 2).

Kriteeriumid, tõendamaks vastavust direktiivi 1999/13/EÜ teistele asjakohastele sätetele

15. Riiklikus kavas määratakse kindlaks vajalikud meetmed, mis on võetud või mis võetakse tagamaks, et kavaga hõlmatud seadeldised vastavad artiklile 5 (välja arvatud lõiked 2 ja/või 3, kui kava võimaldab), artiklitele 8 ja 9 ning kõigile kava nõuetele hiljemalt 31. oktoobril 2007 (artikli 4 lõige 1).

16. Riiklikus kavas määratakse kindlaks vajalikud meetmed, mis on võetud või mis võetakse tagamaks, et kavaga hõlmatud seadeldised on registreeritud või neil on luba hiljemalt 31. oktoobril 2007 (artikli 4 lõige 2).

17. Riiklikus kavas määratakse kindlaks vajalikud meetmed, mis on võetud või mis võetakse tagamaks, et kavaga hõlmatud seadeldised vastavad artiklis 8 sätestatud järelevalvenõuetele.

18. Riiklikus kavas määratakse kindlaks vajalikud meetmed, mis on võetud või mis võetakse tagamaks, et kavaga hõlmatud seadeldised vastavad riikliku kavaga sätestatud heitme piirtasemetele ja/või lenduvate heitmete tasemetele vastavalt artiklile 9.

19. Riiklikus kavas määratakse kindlaks vajalikud meetmed, mis on võetud või mis võetakse tagamaks, et kavaga hõlmatud seadeldised vastavad artiklile 10, kui leitakse, et direktiivi või kava nõudeid on rikutud.

20. Riiklikus kavas kirjeldatakse, kuidas liikmesriigi poolt komisjonile artikli 11 kohaselt saadetavad aruanded kavatsetakse koostada, et need sisaldaksid piisavalt esindavaid andmeid, tõendamaks artikli 6 nõuete täitmist (artikli 11 lõige 2).

21. Riiklikus kavas kirjeldatakse vajalikke meetmeid, mis on võetud või mis võetakse, et tagada üldsuse juurdepääs kavaga hõlmatud seadeldised seotud teabele vastavalt artiklile 12.

Kriteeriumid tõendamaks, et kava tulemusena saavutatakse aastaste heitmete taseme piiramine ulatuses, mis on võrdväärne heitme piirtasemete kohaldamisel saavutatavaga

22. Riiklikus kavas kvantifitseeritakse kavaga hõlmatud seadeldiste praegused aastased heitmete tasemed.

23. Riiklikus kavas kvantifitseeritakse kavaga hõlmatud seadeldiste aastaste heitmete tasemete piiramine, mis oleks saavutatud artikli 5 lõigete 2 ja 3 ning II lisa kohaste heitgaasi piirtasemete ja/või lenduvate heitmete tasemete kohaldamisega.

24. Riiklikus kavas kvantifitseeritakse kavaga hõlmatud seadeldiste aastaste heitmete taseme piiramine, mis saavutatakse kava rakendamisega.

25. Riiklikus kavas tõendatakse, et kriteeriumi 24 kohane piiramine on vähemalt niisama suur kui kriteeriumi 23 kohane piiramine.

Kriteeriumid nende vahendite valideerimiseks, mille abil tõendatakse vastavust kavale kriteeriumi 14 ja artikli 6 lõike 2 kohaselt

26. Riiklikus plaanis näidatakse, et vahendid, mille abil tõendatakse kavale vastavust, on piisavalt selged, et võimaldada kolmandatel isikutel seda vastavust kontrollida.

Nõutavad miinimumtõendid kriteeriumide 4-26 osas

Tõendid tuleks esitada neljas peamises valdkonnas.

i) Liikmesriik peaks esitama riikliku kavaga hõlmatavate seadeldiste loetelu, mis on rühmitatud vähemalt tegevuste järgi (nagu on näidatud IIA lisas) ja eelistatavalt Corinair/EMEP SNAP taseme 2 kohaselt.

ii) Liikmesriik peaks esitama üksikasjalikud andmed selle kohta, kuidas tema pädev asutus riiklikku kava rakendab, kaasa arvatud:

- pädeva asutuse nimetus,

- kuidas pädev asutus kehtestab ajakava ja jälgib sellest kinnipidamist,

- kuidas pädev asutus säilitab kavaga hõlmatud seadeldiste andmeid,

- kuidas neis andmetes sisalduvad seadeldised tasemel kavaga hõlmatud tegevuste üksikasjad; võetud meetmed; seadmete kasutamise aeg; järgitavad heitme piirtasemed ja/või lenduvate heitmete tasemed ja/või siduvad vahe-eesmärgid; vahendid heitme piirtasemetele ja lenduvate heitmete tasemetele vastavuse seireks ja/või tõendamiseks,

- kavale vastavuse seire, tõendamise ja sellest aruandmise meetodid. Liikmesriik peaks kasutama kas ainetasemel põhinevat lähenemisviisi vastavalt III lisale või massikontsentratsiooni ja voolu mahtkiiruste mõõtmist tunnustatud rahvusvaheliste või Euroopa standardite kohaselt. Kui liikmesriik soovitab alternatiivseid tõendamisvahendeid, peaks riiklik kava tõendama nende usaldusväärsust.

iii) Liikmesriik peaks esitama kõikide riikliku kavaga hõlmatud seadeldiste heitmete nimistu. Liikmesriik esitab tõendid esindavate andmete ja dokumenteeritud meetodite kujul, et võimaldada teatatud heitmete sõltumatut kontrolli. Nimistu abil peaks olema võimalik tõendada vastavust direktiivile ja liikmesriik esitab kriteeriumide 23 ja 24 kohaselt teatatud aastaste heitmete taseme piiramise esindavad arvutused, et võimaldada arvutusmeetodite sõltumatut kontrolli.

iv) Liikmesriik peaks kirjeldama, kuidas riiklik kava, selle eesmärgid ja edusammud üksikute seadeldiste puhul nende eesmärkide poole pürgimisel tehakse kättesaadavaks üldsusele. Teatavate olukordade puhul võidakse teatavad andmed lugeda konfidentsiaalseks ja nende avaldamisest hoiduda. Näiteks:

- sõjaväerajatiste nimetused,

- mõnede seadeldiste toodangu mahu näitajad, mis võivad olla äriliselt tundlikud, nagu lahustite kasutus, tegevusaeg ja voolu mahtkiirused.

--------------------------------------------------